চাটমোহর (পাবনা) : পাবনার চাটমোহরে গত মঙ্গলবার রাতে প্রায় ১৫ মিনিটের কালবৈশাখী ঝড়ে শতাধিক গ্রামের সহস াধিক ঘর-বাড়ি, শিক্ষাপ্রতিষ্ঠান, বিদ্যুতের অর্ধশতাধিক  খুঁটি, ব্যবসাপ্রতিষ্ঠান এবং অসংখ্য গাছপালা বিধ্বস্ত হয়েছে। উঠতি বোরো ধান, পাট, আম, লিচুসহ অন্যান্য ফসলের অপূরণীয় ক্ষতি হয়েছে। ঝড়ের সময় বজ্রপাতে একজন নিহত ও ঝড়ের কবলে পড়ে অন্তত ২০ জন আহত হওয়ার খবর পাওয়া গেছে। এ ছাড়া বজ্রপাতে দুটি গরু ও তিনটি ছাগলের মৃত্যু হয়েছে। বজ্রপাতে নিহত ব্যক্তি হলেন, উপজেলার হান্ডিয়াল ইউনিয়নের হাসুপুর গ্রামের চাঁদ আলীর সরোয়ার হোসেন (৪০)। জানা গেছে, রাত ৮টার দিকে চাটমোহর পৌর এলাকাসহ নিমাইচড়া, হরিপুর, ছাইকোলা, হান্ডিয়াল, গুনাইগাছা ও মথুরাপুর ইউনিয়নের ওপর দিয়ে স্মরণকালের প্রচণ্ড কালবৈশাখী ঝড়  বয়ে যায়। ঝড়ের সাথে প্রবল বৃষ্টি ও শিলাপাতের ঘটনা ঘটে। ঝড়ে উঠতি বোরো ধানের ব্যাপক ক্ষতি হয়েছে। পাটের চারাগাছ দুমড়ে-মুচড়ে গেছে। লিচু গ্রাম বলে খ্যাত উপজেলার রামচন্দ্রপুর, গুনাইগাছা, জালেশ্বর, নতুন পাড়া, মল্লিকচক ও মণ্ডল পাড়া গ্রামের কোটি টাকার লিচুর ক্ষতি হয়েছে। অসংখ্য লিচু গাছ ভেঙে পড়েছে। মির্জাপুর ওয়াপদা বাঁধসহ আশপাশের এলাকায় দুশতাধিক দরিদ্র ভূমিহীন পরিবারের একমাত্র ঘরগুলো নিশ্চিহ্ন হয়ে যাওয়ায় তারা খোলা আকাশের নিচে অবস্থান করছেন। উপজেলা নির্বাহী কর্মকর্তা মো. ফিরোজ শাহ জানিয়েছেন, ঝড়ে চাটমোহরে কয়েকটি এলাকায়  ব্যাপক ক্ষতি হয়েছে। বিশেষ করে নিমাইচড়া ইউনিয়নে ক্ষয়ক্ষতির পরিমাণ সবচেয়ে বেশি। পাবনা পল্লী বিদ্যুত্ সমিতি-১ এর জেলারেল ম্যানেজার প্রকৌশলী আবদুল মতিন জানান, ঝড়ে সমিতির আওতাভুক্ত এলাকায় ৪৭টি বৈদ্যুতিক খুঁটি ভেঙে গেছে। বিদ্যুত্ পরিস্থিতি স্বাভাবিক করতে দু-তিনদিন সময় লাগবে।